b'\n_START_ARTICLE_\nHOJKS\n_START_SECTION_\nLaadittava jokaiselle erityiseen tukeen otetulle\n_START_PARAGRAPH_\nJokaiselle erityiseen tukeen otetulle tai siirretylle oppilaalle tulee laatia hyv\xc3\xa4ksyttyyn opetussuunnitelmaan perustuva, henkil\xc3\xb6kohtainen opetuksen j\xc3\xa4rjest\xc3\xa4mist\xc3\xa4 koskeva suunnitelma (HOJKS). Henkil\xc3\xb6kohtaisen opetuksen j\xc3\xa4rjest\xc3\xa4mist\xc3\xa4 koskevan suunnitelman teht\xc3\xa4v\xc3\xa4n\xc3\xa4 on tukea pitk\xc3\xa4j\xc3\xa4nteisesti oppilaan yksil\xc3\xb6llist\xc3\xa4 oppimisprosessia. Oppilaan arviointi perustuu yleiseen oppim\xc3\xa4\xc3\xa4r\xc3\xa4\xc3\xa4n tai siihen yksil\xc3\xb6lliseen oppim\xc3\xa4\xc3\xa4r\xc3\xa4\xc3\xa4n, joka h\xc3\xa4nelle on asetettu henkil\xc3\xb6kohtaisessa opetuksen j\xc3\xa4rjest\xc3\xa4mist\xc3\xa4 koskevassa suunnitelmassa. Henkil\xc3\xb6kohtaisen opetuksen j\xc3\xa4rjest\xc3\xa4mist\xc3\xa4 koskevan suunnitelman laatimiseen osallistuvat moniammatillisessa yhteisty\xc3\xb6ss\xc3\xa4 oppilaan opettajat, oppilashuollon asiantuntijat sek\xc3\xa4 mahdollisuuksien mukaan oppilas itse ja aina oppilaan huoltajat.\n_START_SECTION_\nOpetus yksil\xc3\xb6llisen tarpeen mukaan\n_START_PARAGRAPH_\nSilloin, kun opetusta ei voida oppilaan vaikean vamman tai vaikean sairauden vuoksi j\xc3\xa4rjest\xc3\xa4\xc3\xa4 oppiaineittain laaditun oppim\xc3\xa4\xc3\xa4r\xc3\xa4n mukaisesti, opetus tulee j\xc3\xa4rjest\xc3\xa4\xc3\xa4 toiminta-alueittain. Opetussuunnitelmaan kuuluvat toiminta-alueet ovat motoriset taidot, kieli ja kommunikaatio, sosiaaliset taidot, p\xc3\xa4ivitt\xc3\xa4isten toimintojen taidot ja kognitiiviset taidot. Toiminta-alueet tulee jakaa opetussuunnitelmassa osa-alueiksi. Jos oppilaalla ei ole en\xc3\xa4\xc3\xa4 tarvetta erityisopetukseen, tulee tehd\xc3\xa4 hallinnollinen p\xc3\xa4\xc3\xa4t\xc3\xb6s h\xc3\xa4nen siirt\xc3\xa4misest\xc3\xa4\xc3\xa4n yleisopetukseen. Ammatillinen erityisopetus tulee j\xc3\xa4rjest\xc3\xa4\xc3\xa4 ammattiaineittain niilt\xc3\xa4 osin kuin tarvetta esiintyy. Muilta osin opetus j\xc3\xa4rjestet\xc3\xa4\xc3\xa4n normaalin opetussuunnitelman mukaisesti .\n_START_SECTION_\nErityisopetuksen saatavuus\n_START_PARAGRAPH_\nSuomen lain mukaan jokaisella tulee olla tasaveroiset mahdollisuudet saada koulutusta. T\xc3\xa4m\xc3\xa4 merkitsee, ett\xc3\xa4 erityisopetusta tulee olla saatavilla niin peruskoulussa kuin ammatillisissa oppilaitoksissa kaikilla opintolinjoilla.'